
MEMÒRIA JUSTIFICATIVA DEL CONTRACTE

1. Objecte del contracte

Realització de l’auditoria financera dels comptes anuals i de la liquidació pressupostària de l’Institut Català de la Salut (en endavant, ICS), així com d’una auditoria informàtica de l’entitat, referent a l’exercici 2026.

Codi CPV: 79212000-3. Serveis d’auditoria
2. Naturalesa i extensió de les necessitats que pretenen cobrir-se mitjançant el contracte 

La Intervenció General de la Generalitat, en exercici de les facultats que li assigna el Decret Legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (en endavant TRLFPC), exerceix el control intern i control financer de la gestió econòmic-financera del sector públic de la Generalitat de Catalunya amb plena autonomia respecte dels òrgans i entitats subjectes a fiscalització. La delimitació de les funcions de control en els àmbits no subjectes a fiscalització prèvia es concreten, entre d’altres, en el control financer mitjançant la forma d’auditoria, sota la direcció de la Intervenció General, en l’àmbit de les entitats públiques que formen part del sector públic de la Generalitat amb participació majoritària, directament o indirectament.
D’acord amb el que estableix l’article 71 del TRLFPC, les entitats públiques que formen part del sector públic de la Generalitat amb participació majoritària, directament o indirecta, i les entitats adscrites a l'Administració de la Generalitat són objecte de control financer mitjançant la forma d'auditoria sota la direcció de la Intervenció General o mitjançant la supervisió d'auditories contractades, d'acord amb el pla anual d'actuacions de control aprovat per a cada exercici econòmic. D’acord amb el seu article 71bis.1: “Les entitats a què fa referència l'apartat 1 de l'article 71 han de rebre cada any una auditoria financera dels seus comptes anuals”.

Aquesta supervisió d'auditories contractades consisteix en la verificació que els treballs fets s'ajusten, amb caràcter general, als procediments d'auditoria generalment establerts en l'àmbit del sector públic i a l'objecte del contracte corresponent.

La Intervenció Adjunta per al Control de les Entitats Sanitàries supervisarà i dirigirà la realització de l’auditoria, que inclou la verificació de la correcta execució dels treballs i el suport i l’assessorament durant les tasques que cal realitzar, i és la responsable del contracte, de conformitat amb la normativa de contractació pública. Tot i l’anterior, la responsabilitat de l’execució dels treballs, d’acord amb els procediments d’auditoria generalment establerts, correspon a l’empresa contractada, segons preveu la Instrucció 1/2025, de control financer, aprovada per la Resolució de la Intervenció General, de 15 de gener de 2025, per la qual s’aprova la instrucció sobre el règim general a seguir en l’exercici del control financer. Aquesta Instrucció disposa, així mateix, que l’informe d’auditoria de comptes anuals ha de ser emès en un termini suficient per tal que l’aprovació dels comptes, per part de l’òrgan de govern, es faci abans del 30 de juny de l’exercici posterior al controlat.
D’acord amb el regulat a la Base 2 de les bases d’execució pressupostària de l’Institut Català de la Salut “els comptes anuals de l’ICS i la liquidació del pressupost anual incorporaran un informe d’auditoria financera emès per la Intervenció General, o entitat que hagi efectuat l’esmentada auditoria, que inclourà una opinió d’auditoria sobre els comptes anuals”, i d’acord amb la Base 3.10: “Els Comptes anuals i la liquidació del pressupost previstos als articles 26 i 27 de la Llei 8/2007, de 20 de juliol, de l’ICS, es formularan abans del 31 de març de cada exercici i un cop auditats, seran aprovats pel seu Consell d’Administració no més tard del 30 de juny o les dates que per normativa s’estableixin”.

D’acord amb l’article 27 de la Llei 8/2007, de 30 de juliol, de l’ICS, el règim de comptabilitat de l’ICS està establert en la normativa reguladora de les entitats que integren el sector públic de la Generalitat, i d’acord amb el seu article 28 el control financer de l’activitat de l’entitat es durà a terme mitjançant el control financer permanent a càrrec de la Intervenció General, amb l’emissió d’informes periòdics que han de contenir l’auditoria financera, de legalitat i l’eficàcia i eficiència en la gestió, i s’executarà d’acord amb el que prevegi el Pla Anual de Control Financer.

De conformitat amb l’article 2 i 3.1.a) de l’Ordre VEH/137/2017, l’ICS, com a entitat del sector públic de la Generalitat de Catalunya, resta sotmès al règim de comptabilitat pública, d'acord amb la normativa de finances públiques de la Generalitat de Catalunya.
A la vista de l’establert a la primera part del PGCPGC, el marc conceptual de la comptabilitat pública recull els documents que integren els comptes anuals, els principis comptables públics, els requisits de la informació comptable, les definicions dels elements dels comptes anuals i els criteris generals de registre i de valoració d'aquests, que han de conduir a que els comptes anuals mostrin la imatge fidel del patrimoni, de la situació financera, del resultat econòmic patrimonial i de l'execució del pressupost de l'entitat comptable.

3. Valor estimat del contracte
El valor estimat del contracte és 945.275,80 € IVA exclòs, d’acord amb el desglossament següent:
· Import licitació 2027

236.318,95 €

· Estimació pròrroga 2028

236.318,95 €

· Estimació pròrroga 2029

236.318,95 €

· Estimació pròrroga 2030

236.318,95 €

Aquest contracte està subjecte a regulació harmonitzada

4. Import licitació

El pressupost màxim de licitació és 236.318,95 € (DOS-CENTS TRENTA-SIS MIL TRES-CENTS DIVUIT EUROS AMB NORANTA-CINC CÈNTIMS), IVA exclòs que, un cop aplicat el 21 % en concepte d’IVA corresponent, resulta un import de 285.945,93 €.

5. Unitat encarregada del seguiment i execució ordinària del contracte/ Responsable del contracte 

La direcció, coordinació i supervisió del contracte es duran a terme per la Intervenció Adjunta per al control de les entitats sanitàries.
La persona responsable del contracte és l’/la interventor/a adjunt/a per al control de les entitats sanitàries.
6. Justificació, en el seu cas, de no dividir en lots l’objecte 

En compliment del que estableix l’article 99.3.b) de la LCSP, es deixa constància que, atenent la naturalesa i les característiques dels treballs objecte del contracte, no es considera adequada la seva divisió en lots. 

Els treballs d’auditoria previstos presenten una elevada interrelació i constitueixen un conjunt funcionalment unitari, atès que les diferents actuacions i proves d’auditoria estan directament vinculades entre si i contribueixen, de manera conjunta, a l’obtenció d’evidència suficient i adequada que permeti formar una opinió sobre si els comptes anuals reflecteixen la imatge fidel de l’entitat, d’acord amb el marc d’informació financera aplicable. 

En aquest sentit, la planificació, execució i supervisió dels procediments d’auditoria requereixen una metodologia comuna i una aplicació homogènia dels criteris professionals, així com una adequada coordinació entre les diferents àrees objecte de revisió. La separació dels treballs entre diferents adjudicataris podria dificultar aquesta coordinació i comportar diferències en els criteris aplicats, en l’abast de les proves o en la valoració de les incidències detectades, amb el consegüent risc d’afectar la coherència del conjunt dels treballs i de les conclusions que se’n derivin. 

Així mateix, l’execució separada dels treballs podria generar duplicitats en determinades comprovacions, especialment en aquells àmbits en què les diferents àrees d’auditoria es troben interrelacionades, alhora que podria dificultar l’aprofitament de la informació i de l’evidència obtinguda en una àrea per a la planificació o valoració dels procediments corresponents a una altra. Aquesta situació podria comportar una utilització menys eficient dels recursos i una major complexitat en la coordinació i supervisió del contracte. 

D’altra banda, la realització dels treballs per un únic adjudicatari permet garantir una visió integral de l’entitat i dels seus comptes anuals, facilitar la identificació i valoració conjunta de les incidències detectades i assegurar la traçabilitat entre els procediments realitzats, les evidències obtingudes i les conclusions de l’auditoria. Aquesta visió conjunta resulta especialment rellevant per determinar l’efecte, individual o agregat, de les incidències sobre els comptes anuals i per emetre una conclusió global coherent.

Per tot l’anterior, la divisió en lots podria comprometre la necessària unitat de criteri i metodologia en l’execució dels treballs d’auditoria, dificultar la coordinació entre els equips, incrementar el risc de duplicitats o omissions en les comprovacions i dificultar la valoració conjunta de les incidències identificades. En conseqüència, es considera justificat que l’objecte del contracte es configuri com una prestació única i no es divideixi en lots.

7. Informe d’insuficiència de mitjans 

El Departament no disposa dels recursos i mitjans especialitzat per a la realització de l’objecte del contracte.

8. Elecció del procediment de contractació a seguir 
Procediment obert atès el seu valor estimat 
Carrer del Foc, 57 

08038 Barcelona
Tel. 933 162 000

